**PREDKLADACIA SPRÁVA**

**Podnet**

Podľa § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení zákona č. 399/2015 Z. z. predseda Národnej rady Slovenskej republiky požiadal vládu Slovenskej republiky o zaujatie stanoviska k návrhu poslancov Národnej rady Slovenskej republiky Gábora Grendela a Anny Andrejuvovej na vydanie zákona, ktorým sa mení a dopĺňa zákon č. 93/2005 Z. z. o autoškolách a o zmene a doplnení niektorých zákonov v znení neskorších predpisov (tlač 873) (ďalej len „poslanecký návrh zákona“).

Na rokovanie vlády Slovenskej republiky materiál predkladá z hľadiska vecnej príslušnosti minister dopravy a výstavby Slovenskej republiky.

**Stručný obsah**

**Cieľom poslaneckého návrhu zákona je** vytvoriť prostredie, ktoré umožní školenie a výcvik inštruktorov autoškoly Ministerstva vnútra Slovenskej republiky a autoškoly Ministerstva obrany Slovenskej republiky vo vlastnej pôsobnosti.

Predložený poslanecký návrh zákona si kladie za cieľ riešiť aktuálny problém nedostatočného počtu vodičov s oprávnením skupiny C, D a ich podskupín CE, DE.

Ministerstvo vnútra SR v súčasnosti disponuje 77 inštruktormi, ktorí zabezpečujú svojou činnosťou rôzne kurzy výcvikov pre vodičov rôznych organizačných jednotiek v pôsobnosti Ministerstva vnútra SR. Títo inštruktori spĺňajú všetky podmienky ustanovené zákonom č. 93/2005 Z. z. o autoškolách a o zmene a doplnení niektorých zákonov v znení neskorších predpisov, okrem absolvovania výcviku prostredníctvom Slovenskej komory výcvikových zariadení autoškôl a skúšok. Samotná komora však nevykonáva žiadnu lektorskú činnosť.

Na získanie skúšky je nutné absolvovať školenie u jednej zo spolupracujúcich autoškôl. Inštruktori v pôsobnosti Ministerstva vnútra SR ako jediní na Slovensku vykonávajú základný špeciálny výcvik pre vodičov špecialistov pri používaní zvláštneho výstražného znamenia.

Inštruktori autoškoly Ministerstva vnútra SR ako aj Ministerstva obrany SR nebudú môcť vykonávať výučbu v súkromných autoškolách, preto nebude žiadnym spôsobom zasahované do kompetencií súkromných autoškôl.

Poslanecký návrh zákona okrem zriadenia autoškôl ministerstva vnútra a ministerstva obrany precizuje niektoré ustanovenia týkajúce sa kontroly autoškôl bezo zmien účelu pôvodného znenia, ako aj zvyšuje lehotu pre udelenie pokuty za správne delikty a zvyšuje kategóriu postihov za niektoré porušenia povinností autoškôl.

**Stanovisko**

Ministerstvo dopravy a výstavby Slovenskej republiky neuplatňuje k predloženému poslaneckému návrhu zákona žiadne vecné pripomienky.

Ministerstvo dopravy a výstavby Slovenskej republiky má k predloženému poslaneckému návrhu zákona tieto legislatívno-technické pripomienky:

1. V čl. I bode 1 v úvodnej vete je potrebné slová „ods. 11“ nahradiť slovami „odsek 11“.

2. V čl. I bod 2 je potrebné upraviť takto: „2. V § 17 ods. 1 písm. a) sa slová „m), p) a q)“ nahrádzajú slovami „m) a p)“.“.

3. V čl. I bod 3 je potrebné upraviť takto: „3. V § 17 ods. 1 písm. c) sa slová „k) a o)“ nahrádzajú slovami „k), o) a q)“.“.

4. V čl. I bode 4 je potrebné vypustiť slová „zákona č. 93/2005 Z.“.

5. V čl. I bode 4 je potrebné slová „do troch rokov“ nahradiť slovami „do dvoch rokov“.

Odôvodnenie:

Uvedeným novelizačným bodom sa navrhuje predĺženie lehoty na udelenie pokuty z jedného roka na tri roky. Navrhovanú lehotu tri roky považujeme za príliš dlhú z pohľadu plynutia lehôt správneho konania, a preto navrhujeme uvedenú lehotu skrátiť na dva roky.

6. V čl. I bode 6 je potrebné slová „v druhej vete“ nahradiť slovami „druhej vete“.

7. V čl. I bode 7 je potrebné v § 20 ods. 3 posledná veta slová „Ak v tomto paragrafe nie je ustanovené inak“ nahradiť slovami „Ak nie je v odsekoch 1 a 2 ustanovené inak“ a slová „§ 3 a § 7“ nahradiť slovami „§ 3 a 7“.

8.V čl. I bode 7 je potrebné v § 20 ods. 4 za slová „ktorému z pracovných povinností,“ vložiť slová „z popisu služobnej činnosti,“.

Odôvodnenie:

Legislatívno-technická úprava z dôvodu zosúladenia pojmov so zákonom č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších predpisov, ako aj zákonom č. 315/2001 Z. z. o Hasičskom a záchrannom zbore v znení neskorších predpisov.

9. V čl. I bode 7 je potrebné v § 20 ods. 4 a 5 slová „vlastniť vodičské oprávnenie“ nahradiť slovami „byť držiteľom vodičského oprávnenia“.

Odôvodnenie:

Legislatívno-technická úprava z dôvodu zosúladenia pojmov so zákonom č. 8/2009 Z. z. o cestnej premávke a o zmene a doplnení niektorých zákonov v znení neskorších predpisov.

10. V čl. I bode 7 je potrebné v § 20 ods. 6 slová „,kedy bolo takéto oprávnenie zo strany ministerstva vnútra alebo ministerstva obrany vydané“ nahradiť slovami „ich vydania“.

11. V čl. I bode 7 je potrebné v § 20 ods. 6 poslednej vete vypustiť slová „ktoré vydalo ministerstvo vnútra alebo ministerstvo obrany,“.

12. V čl. I bode 7 je potrebné v § 20 ods. 7 vypustiť slovo „zákona“.

**Pripomienkové konanie**

**Poslanecký návrh zákona** bol predmetom medzirezortného pripomienkového konania v dňoch od 01.03.2022 do 08.03.2022, v rámci ktorého bolo uplatnených 7 obyčajných pripomienok. Ministerstvo dopravy a výstavby SR si osvojilo 1 pripomienku uplatnenú Ministerstvom hospodárstva SR a 2 pripomienky Ministerstva vnútra SR a zapracovalo ich do stanoviska.

Zásadné pripomienky si **neuplatnil žiaden zo subjektov uvedených v čl. 31 ods. 1 Legislatívnych pravidiel vlády SR.**

**Záver**

Ministerstvo dopravy a výstavby Slovenskej republiky odporúča vláde Slovenskej republiky vysloviť súhlas s poslaneckým návrhom zákona po zohľadnení vyššie uvedených pripomienok.